- ખંભાતના નેજા રોડ પર આવેલા ખેતીવાડી ઉતપન્ન બજાર સમિતિના માર્કેટયાર્ડ ખાતે આણંદ જિલ્લાકક્ષાનો ૬૯ વન મહોત્સવ ગુજરાત વિધાનસભાના અધ્યક્ષ રાજેન્દ્ર ત્રિવેદીના અધ્યક્ષ સ્થાને યોજાયો હતો. જે દરમિયાન તેઓએ વૃક્ષોનું મહત્વતા સમજાવતા જણાવ્યું હતું કે, ભારત સિવાય કોઈ દેશમાં વૃક્ષનું પૂજન થતું નથી.ભારત પ્રાચીન દેશ છે.પર્યાવરણ માટે સૌથી જાગૃત દેશ છે. દુઃખની વાત એ છે કે, વિશ્વમાં ૩ લાખ કરોડ વૃક્ષો કાપી નખાયા છે. રોજ દર ૨ સેકન્ડની અંદર ફૂટબોલના ગ્રાઉન્ડના ભાગ જેટલો જંગલ કપાઈ જાય છે. વૃક્ષો બોલી નથી શકતા પરંતુ તે જમીનને સાચવે છે, દરિયાને આગળ વધતો અટકાવે છે, આપણને પ્રાણવાયુ આપે છે. એક વૃક્ષ એક દિવસમાં ૨૨ કિલો કાર્બન ડાયોક્સાઇડ શોષી લે છે.અને એક વૃક્ષ ચાર વ્યક્તિને જીવાડવા માટે ઓક્સિજન આપે છે.વૃક્ષ માનવજાત ઉપર ઉપકાર કરે છે. માનવજાતને જીવાડે છે.આપણી પણ વૃક્ષને જીવાડવાની ફરજ છે.